**Mirajul mării**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mirajul mării se arată

În răsărit de soare și-n apus,

În cântecul de harpă fermecată

De zei, din Empireu adus.

În lacrimile cerului tăcut

Din albia-i albastră de visare

Și-n înălțimea valului născut

Din necuprins adânc de mare.

În simfonii de harpă sub catarg,

Cântate sub amurguri colorate,

Deznodând doruri aduse din larg

În amfore cu vise înecate.

Sub dulci sclipiri de soare și de lună

Răstignite pe altarul iubirii,

Fata Morgana cântă în lagună

Împletind vise-n gondola fericirii.